Japani on antanut Pohjois-Korean ohjuksesta varoituksen Japanin pohjoisosassa asuville kansalaisilleen.

Asiasta kertoo uutistoimisto AFP.

Pohjois-Korea laukaisi ballistisen ohjuksen hieman ennen aamukuutta paikallista aikaa Pjongjangista.

Etelä-Korean asevoimat ovat vahvistaneet asian. Sen mukaan Pohjois-Korea laukaisi ohjuksen kohti Japaninmerta.

Japanilainen uutistoimisto Kyodo sanoo Pohjois-Korean ohjuksen ohittaneen Japanin. Yhdysvaltain kello yhden jälkeen yöllä Suomen aikaa antamien tietojen mukaan ohjus olisi lentänyt Japanin ylitse, ei ohitse. Tiedot asiasta ovat kuitenkin vielä ristiriitaisia.

Japanin hallitus ja pääministeri Shinzo Abe sanovat tekevänsä kaikkensa taatakseen kansalaistensa turvallisuuden.

Japanin hallituksen tiedottaja Yoshihide Suga sanoo ohjuksen olleen vakava uhka Japanille.

Tämä Pohjois-Korean tuorein ohjuslaukaisu tapahtui vain kolme päivää sen jälkeen, kun Pohjois-Korean laukaisi kolme lyhyen matkan ohjusta reaktiona Yhdysvaltain ja Etelä-Korean yhteisen sotaharjoituksen alkamiseen.

Uutistoimisto AFP:n mukaan tämänpäiväinen ohjuslaukaisu kohti Japania on merkki tilanteen merkittävästä eskaloitumisesta.

Pohjois-Korea uhkasi viime kuussa laukaisevansa ohjuksia Yhdysvaltain territorioon Guamiin. Kaikkien sinne suunnattavien ohjusten täytyisi lentää Japanin ohitse.

Päivitetty kauttaaltaan klo 01.08: Pohjois-Korean ohjus varmistui ballistiseksi ohjukseksi.

Japani on varoittanut maan pohjoisosassa asuvia kansalaisiaan Pohjois-Korean ohjuksesta. AOP

Lähde: AFP